હનુમાનજીનાં મંદિરોની એ વખતની સજાવટ જોવા માટે આસપાસનાં ગામોમાંથી મોટી સંખ્યામાં લોકો ઉત્સાહભેર ઉમટી પડે છે. સુરેન્દ્રનગર શહેર ઉપરાંત જિલ્લાનાં તાલુકામથકો વઢવાણ, મૂળી, સાયલા, ચોટીલા, ધ્રાંગધ્રા, હળવદ અને લખતરમાં પણ હનુમાનજીનાં મંદિરો જાણીતાં છે. જેમ કે, વઢવાણમાં કાનેટી હનુમાન, વાઘેલા રોડ પર આવેલા બાલા હનુમાન અને ગડિયા હનુમાન મુખ્ય છે. ચોટીલા શહેરમાં પંચમુખી હનુમાન, ભોલા હનુમાન, બટુક હનુમાન જાણીતા છે. ધ્રાંગધ્રામાં ભલા હનુમાન, રોકડિયા હનુમાન, કોંઢ હનુમાન અને નારીચાણા ગામના સ્વયંભૂ નારીચાણિયા હનુમાનજી પ્રસિદ્ધ છે.